Кардашы прыжыліся хутка, як ніколі і не пакідалі свайго краю. Цяпер Аляксандру Аляксандравічу нішто не перашкаджала займацца любімай справай. З галавой ён акунуўся ў вывядзенне новых гатункаў сваёй любіміцы. Цяпер у яго распараджэнні былі не напаўлегальная дзялянка калгаснай зямлі, не куцанькія кавалачкі былога свайго агарода пры хаце, а цэлы навукова-практычны цэнтр з сучаснымі лабараторыямі, насеннем дзікіх гатункаў бульбы з усяго свету, нават з таго самага Перу, з яго міжнароднага цэнтра па бульбаводстве. А яшчэ — калекцыя цэнтра, якая налічвала больш за дзвесце адзінак узораў (клубняў) бульбы трох дзясяткаў відаў. Дадайце да гэтага яшчэ вялізную калекцыю прабірачных узораў з лабараторыі біятэхналогіі ды плюс цэлыя надзелы-палігоны спецыяльна апрацаванай, дагледжанай зямлі з наборам усяго неабходнага для даследчай работы.